ብአዴን ዴሞክራሲያዊ ብሔርተኝነትን በማዳበር ረገድ ትልቅ ድርሻ ነበረው-ጠቅላይ ሚኒስትር
ኢህዴን/ ብአዴን ዴሞክራሲያዊ ብሄርተኝነትን በማዳበር በሀገራችን የዴሞክራሲ ሥርዓት ግንባታ ትልቅ ድርሻ ማበርከቱን የኢህአዴግ ሊቀመንበርና የኢፌዴሪ ጠቅላይ ሚኒስትር ሀይለማርያም ደሳለኝ ገለጹ፡፡የዴሞክራሲያዊ ብሔርተኝነት ጥያቄ በሀገራችን ፖለቲካ ቁልፍ የህዝቦች ጥያቄ ሆኖ መቆየቱን የገለጹት ጠቅላይ ሚኒስትር ሀይለማርያም ደሳለኝ ጥያቄውም በአግባቡ ባለመመለሱ የትምክህት እና ጠባብ ሀይሎች በኢትዮጵያ ፖለቲካ ውስጥ ትልቅ ትርምስ ሲፈጥሩ ቆይተዋል ብለዋል ፡፡ብአዴን ከአጋሮቹ ጋር በመሆን የህዝቡን ጥያቄዎች በመመለስ በሀገራችን ዴሞክራሲያዊ ብሔርተኝነት እንዲዳብር እና የኢትዮጵያ ብሔሮች፣ ብሔረሰቦችና ህዝቦች በእኩልነት ላይ የተመሰረተ አንድነት እንዲገነቡ በማድረግ ያበረከተው አስተዋጽኦ ያለፉት 35 ዓመታት ትልቁ ስኬቱ መሆኑን ጠቅላየ ሚኒስትሩ አመልክተዋል ፡፡ከምስረታው ጀምሮ እስከ 1980ዎቹ አጋማሽ ድረስ ህብረ ብሔራዊ አደረጃጀት ኖሮት ሲታገል የቆየው ኢህዴን ብአዴን መታገያ ድርጅት ላልነበራቸው የኢትዮጵያ ብሔሮችና ብሔረሰቦች አምባገነኑን ሥርዓት ለመታገል ምቹ ሁኔታ መፍጠሩን አረጋግጠዋል ፡፡ከኢህዴን በወጡ ዴሞክራት ታጋዬች ለተመሰረቱት ኦህዴድ እና ደኢህዴን የድርጅቱ ሚና ጉልህ ነበር ያሉት ጠቅላይ ሚኒስትሩ «እኔም የኢህዴን ብአዴን ውጤት ነኝ ብዬ አስባለሁ» በማለት አስተዋጽኦውን አብራርተዋል ፡፡የአማራ ክልልን ላለፉት 24 ዓመታት ሲመራ የቆየው ብአዴን/ኢህአዴግ በክልሉ ብቻ ሳይሆን ለአገሪቱ ህዳሴ ጉዞና ዕድገት ከፍተኛ አስተዋጽኦ ማበርከቱን አስረድተዋል ፡፡የክልሉን ህዝብ ብሎም መላውን የአገሪቷ ህዝብ ከልማቱ ተጠቃሚ እንዲሆንና ዕድገቱን ለማፋጠን ህዝቡ በተለይም የድርጅቱ አባላት ኪራይ ሰብሳቢነትን በግባር ቀደምትነት ሊታገሉ እንደሚገባ አስገንዝበዋል፡፡ለመላው የክልሉ ህዝብ፣ ለድርጅቱ አባላት እና ለደጋፊዎቹም ኪራይ ሰብሳቢነትን በመዋጋት በርካታ ታጋዮች መስዋዕት የሆኑለትን የአገሪቷን ህዳሴ ማረጋገጥ እንደሚገባ መልእክት አስተላልፈዋል ፡፡